khistorydata/jeongjo-sjw-relations huggingface dataset:
정조 8년 · 목
請診也。○醫官吳道炯等診脈訖。奏曰。氣滯之候。猶未快復矣。予曰。非但氣滯。痰亦可悶矣。道炯曰。今則養胃湯進御則好矣。○予曰。昨日之雨。誠爲萬幸。不但年事爲然。上天眷顧之意。亦可卜也。有隣曰。癘氣亦必洗滌。尤可幸也。予曰。畿農如何。頤之曰。麥農之病者快蘇。畓農移秧。亦不早不晩。可以爲之矣。予曰。安城竹山。亦有雨澤云乎。頤之曰。姑不報來矣。予曰。畢賑乎。今旣入侍。不必狀啓。以擧條爲之好矣。頤之曰。狀啓草本持入矣。予曰。賑資有餘數乎。頤之曰。帖價錢五千兩。賑穀一萬石矣。予曰。狀啓以擧條奏之。頤之曰。再昨穡事失稔。已是挽近罕有。而昨歲之仍又告歉。視前一倍愁慘。貧殘之民産。杼軸磬竭。凋瘵之列郡。蓄積空虛。前日之瘡痍未蘇。目下之支活無望。惟聖上至誠憂勤。還穀身布之停退蕩減而民力紓焉。軍需城餉之代錢捧留而民肩息焉。皆聖恩也。臣與列邑守宰。同我疲癃。誠不勝欣祝之忱矣。各邑鎭賑案穀簿。今玆畢到。自正月至今月。合爲十五巡。而用餘常賑營賑穀。幷爲還錄於各其衙門。帖價錢用餘作穀。依例會錄於營賑穀。糶糴取耗。以爲嗣歲之備。賑廳錢一萬兩。錢貲旣出於該廳。且無用下。故所貿穀物。一幷會錄於常賑穀後。都成冊修送於該廳。蓋此德意奉行。不過粗效臣分耳。其勞勩有無。宜不敢上煩。第念守令之奔走辛苦之狀。臣旣慣聞。只就最尤甚邑中。備穀稍多。賑績較著者四邑。謹此論列。坡州牧使李潤彬。莅官九朔。專意撫摩。已得荒年爲政之要。而昨冬之私分接濟穀物數亦夥然。元賑自備。只以三百石修報。其仰體分憂之責。克擧荒政。多濟窮命。實績當爲諸邑之最。長湍府使鄭觀采。處在孔路。蠲徭已多民頌。賑案抄付。親執査究。穀物措辦。先期肆力。飢民最多於諸邑。捐瘠無聞於一民。修報之穀。爲四百八十石。高陽郡守金履中。再除畿邑。荐値災歲。料理荒政。飢口之抄。先及於廢疾。捄急之政。最優於孤寡。捐出殘廩。專意賑民。私備接濟。厥數已多。而添補公賑。又爲二百五十石。交河郡守兪漢敦。以至殘之邑。値最甚之災。三考居職。再當荒政。竭力憂民。極意營賑。捐廩私捄。縱有諸州之例。七十石添賑。可見約己之效。全活民命。別無彼此之殊。且於前冬。已爲具由登聞。恐不可置之泯沒之科。利川縣監李德鉉。衿川縣監洪述祖。自辦賑資。計口排巡。一如式例。十四巡都合飢民。各爲三千口。穀數亦各二百苞。而旣非自朝家設賑之處。則不得論列。至於饒戶之出義願納。宜有別般獎勸之擧。只以百石以上者。五衛將李弘遂。折衝盧世甲李聖聃徐羽漸。出身申鳳章鄭德老。司果趙孟溥。嘉善僧緇琢等敢達。請幷令該曹考例稟處。予曰。賑堂吏兵判旣已登筵。仍爲稟處。有隣曰。今聞畿伯筵奏。則苟求其本。秋毫皆恩。守令之勞勩若無與焉。若其殫誠竭力。損廩救民之績。有不可全然不論。令該曹考例稟處。請分等施賞。予曰。依爲之。在簡曰。今聞京畿監司沈頤之所奏。則坡州牧使李潤彬。合施加資之典。長湍府使鄭觀采。合施璽書表衷之典。高陽郡守金履中。合施準職之典。交河郡守兪漢敦。合施陞敍之典。而事係恩賞。恭俟上裁。至於利川縣監李德鉉。衿川縣監洪述祖。其所私賑。雖甚可嘉。係是格外。請置之。予曰。坡州牧使李潤彬。固是人品之精詳。治績之如是卓異。猶所未料。然渠旣出自邇列。竭誠奉公。特職分內事。加資則安徐。熟馬一匹面給。長湍府使鄭觀采論賞事。依卿所奏爲之。高陽郡守金履中。交河郡守兪漢敦自備石數。乍有多寡之殊。兩倅治績。元無彼此之別。幷準職除授。利川縣監李德鉉。衿川縣監洪述祖。捐廩私賑。固已嘉尙。飢口穀統。又甚夥多。此等邑宰。宜有別般褒獎之擧。豈有拘格例。置而不論。至於衿倅之斗邑災年。乃能如是辦出。卽此一款。治績可知。洪述祖右職調用。李德鉉陞敍。在簡曰。五衛將李弘遂今年所納。爲八百石。私賑濟活。爲三百二十餘石。合而計之。恰過千石。依節目請加資。予曰。依爲之。願納殆近二千石。私賑石數。又過屢百石。此外京發賣防價之數。亦甚夥然。此等人別般獎用。可勸他人。而向日承傳。尙不收用。銓曹以白徒持難云。聞渠　大院君支派。則與尋常富民有異焉。今日政。如有守令窠。調用也。承旨金載瓚持公事進伏。予曰。公事何其少耶。載瓚曰。未及持入者。亦有之矣。予曰。持入。予曰。公事若是多也。只入數軸何也。不可無飭矣。華鎭曰。湯劑進御。每以午初爲限乎。予曰。唯。
정조 8년 · 강
命士民願納人五十石以上。特爲加資。
정조 8년 · 목
吏曹判書李在簡啓言。士民願納人百石以上。幷依節目。帖加成給。五十石以上。請令道臣烟役勿侵。從之。敎以。畿甸以土瘠民貧之地。兩年荐饑。擧將塡壑。而渠輩不惜家貲。擔當濟恤。論其勞勩。不下邑宰。空名帖加則如干納錢者。必皆冒受。渠輩願納。雖十倍此數。拘於格例。未得正資。豈無向隅之歎。今年則尤欲拔例論賞。五十石以上。特爲加資。其餘依卿所奏論賞也。
정조 8년 · 강
命防價人趙命說正資施行。
정조 8년 · 목
吏曹判書李在簡啓言。向來發賣防價人趙命說成給帖加矣。追聞命說曾經訓鍊主簿云矣。敎以。正資施行。
정조 8년 · 강
命京畿監司沈頤之。熟馬一匹面給。
정조 8년 · 목
敎曰。昨年荒政。實心拮据。使我許多濱死之民。得免捐瘠。論其勞績。一則方伯。二則方伯。且月一引接。殆乎言從而計聽。蓋喜幹辦了然。到今賑政旣畢。邑宰分等論賞。宜有別般示嘉。京畿監司沈頤之。熟馬一匹面給。
정조 8년 · 강
命行乞兒。設假家土幕經宿。
정조 8년 · 목
有司堂上徐有隣啓言。今則諸道賑政告畢。本廳所留養行乞。五月初當依典則放送。而昨今兩年。則幸賴字恤之澤。無告幼穉。擧皆生活。而遺棄兒則不拘歉豐。自當連爲收養。而至於行乞兒。値寒沍之節。將不免凍寒。臣意則每當冬寒之月。設爲假家土幕於城內外中閑曠處。俾爲晝則行乞。夜則經宿之地。從之。
정조 8년 · 강
命堂下武臣。善地收用。
정조 8년 · 목
敎曰。堂下武臣。積薪不知爲幾許。此足以干和。近年夏冬大政。輒以經僉以下。次次遷敍事。飭諭申複。而銓曹未嘗着意疏滯。銓曹事誠慨然。然亦不可以一槪論。大抵守令異於邊將。先觀其人能否。未必徒循久次。銓曹以此藉口。渠輩坐此槁項。致使朝家本意。閼而不見施。可勝歎哉。東銓不但爲然。雖以西銓言之。久勤事例。有曰判主守部。每都目。通融各一人遷轉。武兼二人遷轉云云。此指邊將調用也。近來幷與邊將而初不準數如式遷轉。渠輩之沈屈。反不如楊州把摠。南陽哨官可乎。且況渠輩俱是遐外貧不自振之類也。要沾斗祿。積苦求仕。及其入仕之後。備厥章服。圖得免新。業亦傾貲破産。而畢竟所得一麾非所望。幷與乘障而累政累陳。若此而孰肯操弓業武也哉。擬待今夏都政。申諭選部。期於收用。今因邊將多窠思之。及今不諭。恐致後時。今番邊將見窠。以訓鍊判官主簿武兼宣傳官部將守門將最久勤人。從自願擬入。來頭都政。善地窠與內三廳及各營將校等。參錯收用。無或如前沈屈事。嚴飭銓曹。
정조 8년 · 강
命文城僉使李集斗。今日政遞付京職。
정조 8년 · 목
敎曰。淮嘉兩倅。旣命內移。不必異同。文城僉使李集斗。今日政遞付京職。
정조 8년 · 강
行召對于誠正閣。承旨金尙集洪仁浩。閣臣尹行任。玉堂曺允大李勉兢。假注書朴能源。兼春秋金健修金鳳顯。
정조 8년 · 강
召見承旨朴祐源于重熙堂。
정조 8년 · 목
予曰。喜雨連宵。民事萬幸。今則似無不足之慮矣。祐源曰。非但麥農。畓農移秧之役。亦當爲之。誠爲多幸。
정조 8년 · 목
敎曰。次對久未爲之。二十五日次對。進定於明日。
정조 8년 · 강
遞承旨柳誼金載瓚。重推有司堂上金華鎭。
정조 8년 · 목
敎曰。傳敎頒布。如是做錯。且於提問之下。推諉爲事。當該承旨遞差。當該有司堂上。爲先從重推考。當該郞廳拿問。
정조 8년 · 강
以黃昇源洪仁浩爲承旨。
정조 8년 · 강
命閫任自今政次次差代。
정조 8년 · 목
敎曰。麥秋已屆。閫任準窠之代。許久儲闕。事體殊甚未安。自今政次次差代事分付。
정조 8년 · 강
命義州府尹李亨元。今日政水使望擬入。
정조 8년 · 목
敎曰。自是將種。人且勤幹。此等職任。每欲試之。閫任多窠。莫如今番。收用此正其時。義州府尹李亨元。今日政水使望擬入事分付。
정조 8년 · 강
命拿處守令。邊將幷改差。
정조 8년 · 목
敎曰。旣是事目所載。有難撓改。邊將雖已拿囚。守令待拿來照律。民邑徒受曠官之弊。漕運事拿來守令邊將幷改差。今日政差出。
정조 8년 · 강
有政。吏曹判書李在簡。參議趙鼎鎭。兵曹判書徐有隣進。
정조 8년 · 목
敎曰。水使守令有闕之代。今日政差出。○敎曰。坡州牧使長湍府使。今日政差出。○以朴廣源爲修撰。沈公藝爲加平郡守。李大永爲豐基郡守。鄭原衡爲昌原府使。朴澈源爲金溝縣令。李彦植爲甑山縣令。李弘遂爲寶城郡守。洪景游爲珍山郡守。李基讓爲文義縣令。李煜爲坡州牧使。鄭存中爲長湍府使。孫相龍爲全羅兵使。李潤彬爲洪忠水使。李亨元爲全羅左水使。鄭觀采爲全羅右水使。徐濩爲群山僉使。
정조 8년 · 강
遞承旨黃昇源。以李時秀代之。
정조 8년 · 목
敎曰。當該承旨許遞。前望單子入之。
정조 8년 · 강
命群山僉使張成漢。珍山郡守南殷老拿處。該監色令本道照勘。
정조 8년 · 목
戶曹啓言。群山聖堂漕船點檢時。各邑騎船監色。依例點考。則珍山監官色吏姓名相左。今此該邑之代送假監色。事極駭然。該郡守南殷老拿問處之。領運差使員群山僉使張成漢一體拿處。當該實監色。令本道照律重請懲勵。允之。
정조 8년 · 강
勘放時囚李炡一。
정조 8년 · 목
義禁府啓言。時囚罪人李炡一照律杖八十收贖。奪告三等。請放送。允之。敎以。如有功減一等。
정조 8년 · 강
罷拿領運差使員張成漢。
정조 8년 · 목
宣惠廳啓言。泰安地漕船致敗領運差使員。護送差使員。已自秋曹覆啓。今不擧論。護送將校監色。不善護送之罪。嚴刑放送。他餘穀物。令該衙門稟處之意。自戶曹覆啓蒙允。而本廳則宜無異同。一體施行之意。請分付。允之。敎以。嶺南漕轉元無生弊之端云矣。忽自近年。每有臭載之擧。差員守令履歷。使之變通。令初擧行。必當十分惕念。而今又有此臭載。此蓋差員不能竭誠奉公之致。必須別例懲勵。可期無弊。該倉都差使員問名。先罷後拿。
정조 8년 · 강
命曺翰振等放送。假注書朴能源。令政院問啓。
정조 8년 · 목
義禁府啓言。李近冑曺翰振朴宗和等議處。使其下隸探問院隸。有不審之失。以此照律。申暹則宜有參恕之道。而請上裁。敎以。誠如渠等所供。不可勒勘。曺翰振等放送。渠是入直右位。且兼承傳。廳中凡事。無不摠察。筵說之探問。果是下隸之所爲。渠不能禁斷。至有此喉院論罪之擧。不可白放。汰去放送。雖以注書言之。何不趁卽明査委折。忽於經宵之後。始乃往告堂上。今者囚供之粧撰。專由渠孱劣之致。假注書朴能源處。令政院其事實嚴加査問以啓。○政院啓言。問于假注書朴能源處。則以爲臣於十八日。入侍筵退後。忽有吹螺赤以宣傳官言。傳喝于臣曰。昨日宣傳官事。有何下敎乎。詳細通知爲言。故臣不勝驚駭。答以未知。峻辭退却。仍又招致解事吹螺赤。嚴加叱責曰。筵說事體。至重且大。雖以大臣之尊。猶不敢送伻探問乎。此必是年少武弁。不識事體所致。汝歸言于行首宣傳官。後勿如是云云矣。今見宣傳官供辭。則專諉於下隸。有若初無干涉者然。所供則事當卽卽還伻。以明其事實而及其對供也。始乃游辭粧撰。歸臣於誣人之科。臣於宣傳官。素無恩怨。豈敢以不聞之說。白地構出。以爲陷人之計耶。伊時非不知卽告于堂上。而時過申後。未及商議。翌朝諸承宣仕進後。始爲往告云矣。敎以。渠甚迷暗孱劣。尋常談話。聲在喉間。尙不能分曉說道。渠供中曰峻辭退却。曰嚴加叱責云云。殆不近理。何乃妄尊至此。然以渠語較彼口招。不但相左而已。偵探筵說。罪係罔赦。非理誣人。律有反坐。以此以彼。不可不更覈處之。況且送言行首宣傳官事。卽囚供所未有之說。令兵判行首宣傳官。及伊日入直宣傳等處。待明朝嚴加査問。仍具意見論理草記。
정조 8년 · 목
左議政李福源曰。再昨日諸大臣入對。臣適有私故。不得隨入。今番聖候雖是微感。屢日彌留。下情焦慮。今已快復。極庸欣忭。諸節皆已復常乎。予曰。向時感証。雖不大段。膈氣不利。以是爲悶矣。今已快勝。福源曰。月前順娩。不勝歡欣矣。予曰。今番雨澤。實是望外。今雖開霽。能無不足之慮乎。領議政鄭存謙曰。三日之雨。所得浹洽。方域之內。亦必均霑。誠可幸也。予曰。昨日之政。可謂大政矣。存謙曰。兩銓多窠。幾如都政。新除水使。儘是得人矣。予曰。每欲一試。故昨有特敎矣。存謙曰。邊門重地。不可不擇人。故今此灣尹之代。方欲以嘉善擬薦矣。予曰。從長處之。存謙曰。外邑陪牌問議。今當回啓矣。予曰。此則以草記稟處。福源曰。熊川漂民之盡數生還。東南北六萬石運穀之無一臭載。俱甚奇幸。予曰。然猶有一格軍之渰歿。亦可矜也。戶曹判書鄭一祥曰。時御所雨漏處。何以爲之乎。予曰。待快晴。改擇日爲之也。一祥曰。慶熙宮雨漏處。何以爲之乎。予曰。此亦同爲擧行。總戎使李昌運曰。北漢行宮與公廨各處修繕之役。今已設施矣。臣方數次躬審蕫飭。而當日往還。則只言送政院微稟。而若經宿往還。則事當納符。故敢達。予曰。此則有年前定式。依此爲之。禁衛大將李敬懋曰。本營鄕軍。昨年冬。以穡事之大無。限麥秋停番矣。麥旣登場。一依當初定奪。七八月當京畿軍。及期點上之意。預先知委何如。予曰。依爲之。仍詢訓將。訓鍊大將具善復曰。訓局軍兵。今方立代。臣雖愚見。似非公言矣。存謙謂善復曰。只當陳其便否而已。似此細嫌。豈可煩達乎。善復曰。論以民情。當此窮節。必以爲難矣。予曰。聞是七八月當番。則正是舊穀已盡。新穀未登之時。畿甸之民。甫經歉荒。此上番儘可軫念矣。存謙曰。民情則雖或可悶。宿衛軍兵。事體至重。亦豈可每每停番乎。今年則麥旣占登。秋亦有望。向後民情似必漸勝矣。御營大將徐有大曰。禁衛番軍依例點上事。蒙允矣。御營上番軍之曾前停退者。亦爲依例徵番何如。予曰。當次上番者。在於何道耶。有大曰。湖西當次矣。予曰。湖西之民。饑饉未蘇。有難徵番。其次當番者。又是何處耶。有大曰。又其次則京畿海西。而京畿之民。亦當荐饑之餘。民情無異於關東湖西。惟有海西一路昨農稍勝。可以徵番。而但有違於五年一上番之例。不敢循例仰請矣。予曰。訓將之意何如。善復曰。海西御營軍之番次。旣在明年。則其所先後。不過六七朔之間。且有換次徵番之例。今當湖西關東荐饑之餘。不可無闊狹之道矣。有大曰。訓將之言。亦旣如此。今此御營軍上番。以海西軍換次徵上之意。知委何如。予曰。依爲之。禁衛大將李敬懋曰。本營中旬設行。已至六年之久。當此歉歲窮夏。以爲試取慰悅之地何如。予曰。依爲之。又敎曰。此係慰悅之政。何妨設行。御將則何以爲之耶。御營大將徐有大曰。臣營則財用近甚不敷。故趑趄矣。訓鍊大將具善復曰。濬川之役。將欲待晴爲之矣。予曰。從便處之。予曰。謄錄抄出之役。今至何境。有司堂上金魯鎭嚴璹曰。姑待各司謄錄之畢到。厘正其疊出後。可以入啓矣。予曰。各司謄錄。不一其規。亦不可不更爲抄出矣。予曰。將臣以本營事出城外。則仍佩符往來乎。前例使之考入。
정조 8년 · 강
命諸道牟還。折半分留。
정조 8년 · 목
領議政鄭存謙啓言。儲穀一事。最是目下急務。而儲穀亦無別般道理。只守半留之法而已。備荒穀皮牟最緊。方今穀簿到處枵然。其在慮後之道。宜遵半留之制。一依昨年例。諸道牟還。當其分給時。折半分留之意。請分付。從之。
정조 8년 · 강
命原州太運來雜費。以當年耗條劃給充補。
정조 8년 · 목
領議政鄭存謙啓言。原州太運來時船馬雜費。以原穀取用矣。依昨今江都米例。以當年耗條劃給充補事。請令廟堂稟處矣。旣有已例。依所請。請許施。從之。
정조 8년 · 강
命西關記簿錢中十萬兩許貸。
정조 8년 · 목
領議政鄭存謙啓言。西關以雄藩重鎭。近甚凋殘。誠非細憂。加以目下錢荒。又是中外通患。今若散債而輕其利殖。定其牟限。待其本數滿足。蕩減原錢。則揆以蘇殘復舊之道。參以通貨益下之政。俱爲方便。本營記簿錢中十萬兩。依狀請許貸。擧行事件。成節目。上送籌司之意。請分付。予詢左右相。左議政李福源曰。輕其利殖。則旣無難捧之慮。蕩其本錢。則終爲無債之民。十年之後。卽爲收殺。則於民於官。似無爲弊之端矣。右議政金熤曰。今此西伯所請。取其輕利。以待準本數之後。便成蕩其本債。則似無失公貨貽民害之慮矣。從之。敎以。西伯辭朝。此事有所陳白。而以營下肆市之近甚凋殘。或慮有來頭病民之端。使之細加斟量。狀請裁處矣。到營之後。狀辭又復如此。民情之願受。槪可推知。然事不可不慮後。如有一分難處之端。更令具意見。論理狀聞。
정조 8년 · 강
命湖南各邑營主人擅給還穀。嚴加防塞。
정조 8년 · 목
領議政鄭存謙啓言。因司諫李福徽上疏。湖南各邑營主人預受其價。圖得還穀事。有令廟堂從便講究之命矣。湖南時道伯。年前爲本道御史。歸陳此弊。使不得預受其價。擅給還穀之意。覆啓分付矣。各邑營主人預受物價。私自消瀜。受出還穀。仍成逋欠。此不過爲守令者拘於顔私。不能嚴加防塞而然。道臣若能痛加禁斷。則此何足煩聞朝廷。此後守令中如或有預給其價。擅給還穀之事。則係是那移。當該守令。隨其現發。狀聞論罪事。請更加嚴飭。從之。
정조 8년 · 강
命瓦甎燔造。郞官躬監。
정조 8년 · 목
戶曹判書鄭一祥啓言。瓦署瓦甎大小厚薄。自有尺量。而近來貢人匠手輩奸僞漸滋。燔造全不堅固。體樣亦甚薄劣。每當各處修改。旋卽滲漏破碎。事極痛駭。自今以後。該署郞官躬親監燔。躬親進排。如有不勤之弊。則郞官論罪。貢人匠手從重科治。出擧條請嚴飭。從之。
정조 8년 · 강
命願納僧徒。以帖加擧行
정조 8년 · 목
吏曹判書李在簡啓言。京畿願納人等。旣有加資之命。而其中有僧徒一人。此則當以帖加擧行矣。從之。
정조 8년 · 강
命東西郊病人給糧。
정조 8년 · 목
漢城判尹金履素啓言。東西郊病人。多是貧民。其在不病之時。左右謀生。僅能糊口。及其病出。措手沒策。間或有病差無食致命者云。分付賑廳給糧。恐合事宜。批以。所奏甚好。依此爲之。
정조 8년 · 강
行召對于誠正閣。承旨李時秀。閣臣尹行任。玉堂曺允大成種仁。注書沈晉賢。兼春秋金健修金鳳顯。
정조 8년 · 목
講國朝寶鑑。○允大曰。繼講冊子。不可不預定矣。予曰。前例有預定之規。有臨時下敎之例。姑置之。
정조 8년 · 강
召見下直守令。邊將于誠正閣。
정조 8년 · 목
敎曰。未下直守令。當日辭朝。予曰。守令次次進前。淮陽府使金載人。長湍府使鄭存中進奏訖。坡州牧使李煜進奏訖。予曰。連歲凶歉。坡州尤甚。須下去盡心也。金海府使田光說進奏訖。予曰。爾之治績。予素稔知。無更問之事。須下去善爲之。寶城郡守李弘遂進奏訖。予曰。兩年私賑。誠意可尙。況爾是　　大院君支派可貴矣。須下去善爲之。文義縣令李基讓。甑山縣令李彦植。金溝縣令朴澈源進奏訖。予曰。爾等善爲部官。勞績良多。故不問七事。須下去勤勉。一如在部官時也。仍謂文城僉使金振洙。所斤僉使孫昌軫。龜山僉使柳瑞文曰。鎭守關防。不輕而重。爾等須勉旃。
정조 8년 · 강
以尹師國爲義州府尹。備薦也。
정조 8년 · 강
兵曹以行首宣傳官邊慶遇等査問啓。
정조 8년 · 목
該曹啓言。行首宣傳官及入直宣傳官等。嚴加査問論理草記事。命下矣。行首宣傳官邊慶遇。伊日入直宣傳官李近冑曺翰振朴宗和申暹等處査問。則邊慶遇以爲本廳大小事。無不聞知於行首。而伊日事則初無來告之事。翌日入直宣傳官等拿處後。始爲聞知云。李近冑曺翰振朴宗和等。以爲筵話事體。至爲嚴重。而注書又是素昧之間。何敢生意於送人探問乎。伊日欲知李弘遠汰去傳旨已下與否。果送吹螺赤於政院。以爲自下問知之計。而渠以愚迷之漢。乃朴注書筵退之路。直問其啓下與否。而及其還告。不言此等委折。故泛然以不得探來知之矣。自堂后招他吹螺赤以去。少頃還告堂后朴注書分付內。汝之宣傳官。何敢傳喝於注書乎。下隸欲爲嚴治。而特以宣傳年少生疏之故。今姑參酌。歸言於汝宣傳官。後勿如是可也云云。於是乎。識得前去吹螺赤之問於朴注書之事。意以爲文武間體統自別。而厥漢誤爲直問於注書。有若傳喝者然。故有此往復云。而以此叱責厥漢而已。至於筵說二字。初不聞知。如或聞知。則豈敢不卽地分疏。以明不然乎。行首宣傳官許注書之言及云云。果未聞知。而旣同入直。何敢發明云矣。金吾取招。本曹査問。俱出特敎。而一例牢諱。歸罪下隸。此不嚴懲。大關紀綱。李近冑等三人。合置重律。申暹則雖是曺司。旣同入直。邊慶遇則旣居一廳之首。常時不能檢飭之罪。在所難免。請上裁。敎以。探問筵設何如。探問傳旨啓下。罪案輕重自別。此二段中分明覈出。可以決處。訓將時帶判金吾。詳知本事。卿與訓將齊會。更加詳査。具意見草記。○兵曹啓言。臣與訓將同坐。更爲嚴加査問於李近冑等處。則一如前說而極口發明。大抵渠輩發明之言。固不足取信。縱曰探問傳旨。其罪有難容恕。其所嚴勘。在所不已。而況其事狀。與政院論啓。不啻相左。臣等承命齊會。反復詳査。而實無知得之路。敎以。待注書更爲問啓。卿等論理議處。○政院啓言。因兵曹草記。依下敎。問于假注書朴能源處。則以爲。臣於伊日筵退之後。吹螺赤之來。探筵中下敎。非臣一人之獨聽而已。堂后諸僚無不參聞。假使臣昏謬誤聽。同坐諸人。亦豈皆誤聽乎。宣傳官供辭中。乃是傳旨。實非筵話云者。誠所未曉。其所謂筵中下敎。非筵話而何。傳旨啓下。初無來探之事。果若以傳旨事來問。則彼何必探問記注。臣何必往傳承宣。至煩上達。而亦安用招致吹螺赤。以後勿如是之意。使之往傳于行首宣傳官乎。到今追思。實無一毫之爽實。此外無他可達云矣。敎以。本事宜問於廳隸。官隸等分自別。不可以此證彼。而往言行首之說。注書旣曰分明言之。該隸之不傳。行首之未聞。果何委折乎。此則査問該隸。元無對證之嫌。此問啓出給兵曹。出意見詳査。仍令論理草記。○兵曹啓言。假注書朴能源問啓。論理草記事命下矣。當該吹螺赤宋宗得捉入。出意見發問目詳査。則宗得所供內。伊日注書果以往傳於行首之意分付。故卽爲來告於入直官員。而至於行首。則牌頭吹螺赤適不在。渠亦汨於使喚。未及往告。只言于入直。此莫非渠年少迷劣之致云。大抵本事輕重。只在於探問筵話探問傳旨之間。而旣係以隸證官。不得窮査。至於不爲往傳於行首事。宗得雖托以汨於使喚。往傳入直官員。時行首云云。入直官員。元無聞知之事云。聞與不聞間。若欲査得。則有傷事面。與前無異。實未知如何得當矣。蓋輕重所關處。恐罹重律。其所隱諱。不是異事。而若其往傳行首一句語。聞不聞別無所關。而宣傳官輩。皆以初不聞知爲辭。誠莫曉其故。以此以彼。宗得之聽分付於注書。果爲的實。行首宣傳官之不得聞於宗得。亦爲分明。而若其中間委折。旣難更査。揆以事體。責在官員。當該入直人。請幷從重勘處。允之。
정조 8년 · 강
領府事金尙喆上箚乞休致。賜批。
정조 8년 · 목
批以。卿懇引年之請。日上十箚。予所準擬以待之者。卽勿辭二字矣。向來事豈或追提。卿之本心。予惟知之。聞諸宮筵酬酌。卿必諒悉。卿須安心勿辭。仍命遣史官傳諭。
정조 8년 · 강
大司憲蔡弘履以母病陳疏乞遞。批許救護。
정조 8년 · 강
行召對于誠正閣。承旨趙尙鎭。閣臣尹行任。玉堂金啓洛成種仁。假注書朴能源。兼春秋金健修車亨衢。
정조 8년 · 목
講　國朝寶鑑。○予曰。決獄案多誤字。以此草本。更爲正書以入也。予曰。京畿上京守令幾何。來待者幾人。注書出去知入也。予曰。藥房提調入來乎知入。予曰。昨日箕營債錢擧條。及御將所奏擧條持入也。予曰。昨日箕營債錢擧條批旨中。難捧之弊四字。以病民之端改書。仍卽分付備局。御將擧條。以詢問改釐正以入。
정조 8년 · 강
召見京畿上京守令于誠正閣。
정조 8년 · 목
予謂廣州府尹金宇鎭曰。雨澤何如。宇鎭曰。麥則快蘇。畓農亦好矣。予曰。畢賑乎。宇鎭曰。十七日已畢矣。予謂仁川府使李遠培曰。麥農何如。遠培曰。雨澤適中。麥之病者已蘇。畓農亦皆趁期移秧矣。予曰。何當畢移秧乎。遠培曰。五月望後則可以畢移矣。予曰。兩麥孰勝乎。遠培曰。秋麥勝矣。予曰。民情如何。遠培曰。今年早麥已刈食。雨亦善來。故民情晏如矣。予謂富平府使尹光裕曰。農形何如。光裕曰。今番雨澤後。早移秧已盡爲之。乾播畓已立苗矣。予曰。兩麥孰勝。光裕曰。皆善爲矣。予曰。民情如何。光裕曰。雨澤後民情大安矣。
정조 8년 · 강
命日次儒生殿講處所。以宣政殿爲之。
정조 8년 · 강
以趙尙鎭爲承旨。前望也。
정조 8년 · 강
召見藥院提調金華鎭金尙集于重熙堂。
정조 8년 · 목
予進御湯劑後。華鎭曰。進御此藥後膈氣何如。予曰。有效無害矣。華鎭曰。調理之劑。則此藥儘好矣。予曰。副提調不爲仕進乎。尙集曰。不進矣。予曰。箕營散貸之後。如或反爲逋欠。則豈不爲民弊乎。是故批答。亦措辭爲之矣。提調旣經道伯。意見如何。華鎭曰。臣之待罪箕營時。已云比前凋殘。故所謂立廛。只餘二房矣。其後三年之間。又減一房云。推此可知其漸就殘弊。而今此箕伯狀請。則異於給債。果若逐年捧息。充其元數後。卽爲蕩滌。則庶無末稍之弊矣。予曰。廣禮橋越邊新入之民。每請席子契貢物矣。近聞又造舍云。初無朝家勸入之令。而如是爲之。畢竟生活之道。仰視於朝廷。民習誠可痛矣。華鎭曰。席子契作貢之說。十餘年前已有云云。而如或京作貢。則該邑色吏失利。故議每不合云矣。予曰。近日牟麥已有定價云耶。尙集曰。姑未登場。故價未出矣。予曰。今年雖或大登。前後所費之穀。決難充報。誠可悶也。至於江都。尤當儲穀。而昨今年用盡無餘。此後另圖貿儲之術可矣。華鎭曰。江都儲穀。非但爲陰雨之備而已。水路四通。故亦爲備荒之一大助矣。予曰。昨見寶鑑。有蠲減穀布都數載錄處。壬寅癸卯兩年蕩減及停退數爻。提調成錄以入
정조 8년 · 강
遞承旨吳載純金思穆奇彦鼎。以沈豊之金尙集李致中代之。
정조 8년 · 목
敎曰。呈病及在外承旨許遞。前望單子入之。
정조 8년 · 강
命明日次對。以本司坐起擧行。
정조 8년 · 목
敎曰。俄有所下傳敎。明日次對。如不來會。以本司坐起擧行。傳敎辭意。另加蕫飭之意。備郞發牌傳諭大臣。
정조 8년 · 강
飭京外諸道瘟疫賙恤。
정조 8년 · 목
敎曰。再昨賓筵。以方痛出幕人中貧窮之類。給糧資活事。因京兆長言。才已許施。而更思之。糧資雖給。住接無所。萬有一因此添痛致斃。是則死非其命也。寧不矜惻。籌坐旣命明朝來會。招致賑郞。眠同優給空石長木等物。以爲結構奠接。俾免風雨觸冒之患。筵臣或云郊外各有接置病者。擔當救療之主人云。而無依托之人。亦安保其必無。如是申飭之後。該堂及該大將。或有不勤奉行之弊。當隨現重勘。以此嚴飭。且古有是例。豈非修擧之一端乎。依古例。自廟堂間數日。發遣伶俐郞廳。抽栍摘奸。若有不勤處。小則嚴加申飭。大則草記論罪。文備郞亦爲啓下。使之輪回發送。因是而又有提飭者。明知其瘟疫。然後出送城外。自是不易之典。而昨聞承宣言。外感之微痛者。輒皆歸之涉疑之疾云。如是之際。部屬作拏閭里。必多有之。除非十分分明。勿令出送郊幕事。京兆及各部郞官處。亦令一體嚴飭。廟堂擧行勤慢。當分遣史官或宣傳官考察。幷令知悉。中外何異。枚擧今下傳敎。嚴飭諸道。皆令惕念賙恤事。卽爲行會。
정조 8년 · 강
汰宣傳官邊慶遇
정조 8년 · 목
政院啓言。因兵曹草記。當該入直宣傳官。幷從重勘處事允下矣。何傳旨捧入乎。敎以。雖以再次問啓時所對推之。廳隸之言。可知其十分未瑩。大抵筵中下敎有無。送喝問之云爾。則注書之執以爲言曰探問筵話。似非異事。而宣傳官之抵死發明。以只問傳旨書下與否云者。亦不是異事。然無論本情之如此如彼。注書所執。出於據理守經。宣傳官納供。不免粧撰模糊。卽此可決立落。至於探問筵話。決非渠輩所爲。不可以此輩勒勘。伊日入直行首宣傳官汰去。該廳隸。令訓將嚴棍懲治。
정조 8년 · 강
命時囚張成漢議處。
정조 8년 · 목
義禁府啓言。領運差使員群山僉使張成漢原情。泛稱遲晩。請刑推得情。敎以。除刑推。考律勘處。
정조 8년 · 강
行召對于誠正閣。承旨趙尙鎭。閣臣尹行任。玉堂金啓洛成種仁。假注書朴能源。兼春秋金健修。車亨衢。
정조 8년 · 목
講　國朝寶鑑。
정조 8년 · 목
承旨趙尙鎭啓言。目今兩年歉荒之餘。兩南未免穴農。湖西則列邑中。或不無告歉處云。苟如所聞。則當此農務方殷之時。賙巡旣撤。私儲亦竭。惟彼饑餒之氓。牟麥若未繼糧。則將何以力作秋農耶。麥事告歉之邑。尤不可以畢賑。有所弛慮。臣意則各別申飭於諸道方伯守令。勤講撫恤之道。俾蒙終始之惠。似好矣。敎以。所奏正合急務。出擧條。令廟堂申飭設賑諸道。
정조 8년 · 강
命抄啓文臣親試處所。以宣政殿爲之。
정조 8년 · 강
命日次殿講置之。擧案外食堂者。一體應製。
정조 8년 · 목
因日次儒生殿講啓稟。敎曰。上齋儒生。雖欲點下。皆必自不。一幷置之。明朝別下御題。遣史官齎傳。此擧案外。如有來參明日食堂者。許令一體應製。入格人。當依向日例。以紙筆墨施賞。以此分付成均館。
정조 8년 · 강
命未下直閫帥。不多日辭朝。準瓜諸窠。明日政差出。
정조 8년 · 목
敎曰。未下直閫帥。皆令不多日內辭朝。準瓜未出代諸窠。亦令明日政差出。
정조 8년 · 강
命諸文臣中罷散人。幷敍用。
정조 8년 · 목
因奎章閣抄啓文臣李翼晉徐瀅修。拿處啓辭。敎以。前後飭敎之下。豈敢若此。又復逡巡。大關國綱。各別申飭。使之進參。進不進書啓。修整入啓。至於徐瀅修。昭㫼之敎。何等諄複。雖欲自明。無以加此。況應試無異往役。尤何敢乃爾。判府何不勸飭乃侄耶。此批答謄傳大臣可也。諸文臣中方在罷散人。幷敍用
정조 8년 · 강
御宣政殿。行日次儒生殿講及抄啓文臣親試。考官金熤李在簡閔鍾顯。參考官趙鼎鎭李魯春。抄啓親試考官李徽之徐浩修徐有防金載瓚。
정조 8년 · 목
敎曰。試官趙濟魯。以曺允大爲之。以立賢無方爲策題。命注書沈晉賢往泮宮懸題。敎曰。儒生次次進講。幼學廬璞等以次進講訖。敎曰。日次儒生殿講入格人。考例捧傳旨。
정조 8년 · 강
中批。以鄭枋爲副總管。
정조 8년 · 목
敎曰。自在春坊時。已識其面。近因上京見之。年近八十。且是遠人。朝家宜有別般垂念之道。以此以彼。何惜一資。總管適有窠。兵曹參議鄭枋副總管除授。又敎曰。總管侍衛不備。總管中在試所人許遞。新除授總管。待下批牌招。以爲備員侍衛之地。
정조 8년 · 강
有政。吏曹判書李在簡。趙鼎鎭。兵曹判書徐有隣進。
정조 8년 · 목
以李敬倫爲右尹。金履容爲東部都事。魏光翼爲南部都事。柳秉均爲北部都事。履容以下。幷初仕也。李仁秀爲慶尙左兵使。申暾[㬚:I-PERSON]爲慶尙右兵使。
정조 8년 · 강
命官墻頹圮處。斯速畢役。
정조 8년 · 목
因御營廳宮墻頹圮處。標下軍守直啓稟。敎以。許久替把可悶。嚴飭斯速畢役。
정조 8년 · 강
命前兵使任嵂削去仕版。
정조 8년 · 목
右議政金熤啓言。臣於日前筵請前。兵判李★(土+甲)譴責矣。卽見其自引疏本。則始知任嵂供辭之全不以實。前兵判之嫌與武臣爭辨。默無一語於嵂供之後者。終不免爲捐處義之歸。而嵂之當初言辭。旣涉放恣。畢竟供對。又犯欺隱之科。嵂之事誠極駭然。不可以事過而置而不問。前兵使任嵂。特命削去仕版。請懲其習。從之。
정조 8년 · 강
延豐君李★(土+甲)陳疏自訟。賜批。
정조 8년 · 목
疏略曰。卽伏見大僚所奏。以爲臣向於任嵂事。有捐處義。臣於是瞿然自訟。愧赧不暇。而向者任嵂之來見臣也。辭氣憤惋。全事噴薄。先言渠子將不復束帶。斯速啓遞。至於渠身。亦無擧顔。末乃曰官爵何物。今爲質言。第觀日後云。惟此數轉語。果明白說出。臣豈有誤聽之理。而及見供辭。曲意粧撰。渠雖急於自明。欲歸臣於構虛之科。而獨不念自陷於欺君之罪乎。筵席奏語。何等至重。一毫差謬。乃是誣罔。苟如渠供。則臣言爽耳。固當趁卽申奏。而忝居本兵。與之相卞。恐傷朝體。故未免中止。莫非臣昏謬之致。論其所失。合被重勘。乞治臣罪。以警具僚。批以。本事已知之。卿其勿辭行公。
정조 8년 · 강
命禁衛大將李敬懋。越俸三等。
정조 8년 · 목
敎曰。禁營事甚駭然矣。擧行形地。訓御兩營則先爲草記。卽此可知擧行之最後於他營。成命之下。焉敢如是慢忽。該大將李敬懋。先爲越俸三等。
정조 8년 · 강
命進御加味養胃湯。自今日停。榻敎也。
정조 8년 · 강
召見親試試官于誠正閣。判府事李徽之。檢校直提學徐浩修。直閣金載瓚。
정조 8년 · 목
予曰。今日乃盡七。若少雨則可幸。向來之雨。果爲周洽云耶。徽之曰。諸道所聞。果爲均洽。而湖中亦得雨。可期豐登云矣。予曰。今年大豐雖不可望。若得中豐。則八路生靈。可得全活。予所日夜顒祝矣。予曰。病人假家凡節。果申飭云耶。徽之曰。三軍門皆申飭云矣。予曰。病人出幕近數千。而御廳字內。多至四百餘人云矣。徽之曰。臣未見草記。而似未及此數矣。仍命讀試券訖出榜。
정조 8년 · 강
命病人結幕嚴飭給糧形止。一一草記。
정조 8년 · 목
敎曰。近來事爲日稍久。輒有懈弛之歎。病人結幕處顧助遮蔽等節。更加各別嚴飭。間數日。郞官摘奸回告後。以形止草記事。言于廟堂。雖以該廳及字內營門言之。新幕亦必隨卽顧助。然後可無新舊不均之弊。令廟堂以此意一體嚴飭。給糧形止。亦令該廳一一草記以聞。
정조 8년 · 강
遞承旨李時秀。以鄭東浚代之。
정조 8년 · 목
時秀不爲仕進。敎以。許遞。前望單子入之。
정조 8년 · 강
命禁衛大將李敬懋勿待罪。
정조 8년 · 목
禁衛營以申飭結幕都數修啓啓。敎以。卿營事節節不成說。當初擧行。顯有推托漫漶之跡。從後草記。又涉疏漏泛忽之科。此似小事。所失則大。豈卿久叨之故。便已手滑興爛。種種有此疵纇乎。今此做錯。益見不用心之一端。非不欲別樣論勘。而際適試藝方張。姑且含忍。卿則勿待罪也。
정조 8년 · 강
召見纂輯堂上于誠正閣。金魯鎭嚴璹鄭昌順。
정조 8년 · 목
予曰。謄錄已盡抄出乎。魯鎭曰。未盡爲之矣。予曰。大典中橫看處難矣。璹曰。典錄通考則直看矣。予曰。戶典最難。今日法制之用不用相混。故眩於擧行矣。璹曰。典錄兩冊前後矛盾處。則勢將以後出之法歸重矣。予曰。目錄何以爲之。魯鎭曰。姑未及爲之矣。予曰。戶典折受條曰。別賜與不在此中此七字。爲後世之弊。刑典亦不可忽者。若拘於此。而一人不得其死。則豈不大可懼乎。昌順曰。此不可自下爲之。勢將隨事稟處矣。予曰。堂下文臣蔭儒中。或有嫺於典禮者。邀之私室。相議爲之好矣。昌順曰。如有此等人。則不難相議矣。予曰。堂上六員太多。金載瓚李時秀。則減下亦好矣。魯鎭曰。臣等有難每每面議於大臣。故此二人不可無矣。予曰。向日筵話見之乎。魯鎭曰。闔門感祝矣。檢校直提學徐浩修曰。檢書官朴齊家今已畢賑。使之上來看役似好矣。予曰。然矣。
정조 8년 · 목
因來初一日輪對取稟也。
정조 8년 · 강
遞承旨鄭東浚趙尙鎭。以金憙林錫喆代之。尋遞錫喆。
정조 8년 · 목
東浚不爲仕進。敎以。聞有實病。許遞。前望單子入之。又敎曰。右承旨許遞。前望單子入之。○錫喆牌不進。敎以。許遞。
정조 8년 · 강
有政。吏曹判書李在簡。參議趙鼎錫[鎭:I-PERSON]進。
정조 8년 · 목
以金履厚爲獻納。李集斗爲副修撰。
정조 8년 · 목
備邊司以病人結幕。遣郞廳另加嚴飭啓。敎以。更加各別察飭。亦爲陸續草記。俾實惠期於遍及。本司郞官萬一㥘於薰染。所謂摘奸。塞責而已。則此卿等不能檢飭之故。有司堂上難免其責。惕念申飭。
정조 8년 · 강
命閑良李遇施賞。
정조 8년 · 목
禁衛營啓言。今此中旬時。勸武官閑良李遇入格。依例別單書入。敎以。得中別單。才已啓下。不多日內施賞。
정조 8년 · 강
吏曹參判金夏材陳疏自引乞遞。賜批。
정조 8년 · 목
疏略曰。噫。向來十行聖敎。務盡疏通之方。臣職忝銓官。仰思所以對揚。而適當開政。遍考官簿。到前修撰尹得孚姓名。略記其地處文學不無可取。而初非停望。宜在檢擬。有所擧似於郞官。而郞官堅執。故初不說出。可否相持。體統漸捐。遂至於上章乞免矣。伊後朝參時。有一語之大拂公議者。臣取見其所懷。則其數三句節。關係不輕。不但文疵語病而已。或者得孚與蔡濟恭趨向各異。濟恭之豺心狼性。有未及覷得而有此擧耶。爲納言者。以此勒攻。則臣固受而爲過。而今乃不究臣本心。加以情外之語。人之不諒。胡至於此。若使郞官早爲劈破。其何可輕擬。又何至於疏擧耶。緣臣固陋。重以疏忽。同朝之間。情志不孚。顧何顔面。冒廁周行乎。乞削臣職。仍治臣罪。批以。卿其勿辭行公。
정조 8년 · 강
命抄啓文臣時帶館職人許遞。校準畢役前。勿擬三司望。
정조 8년 · 목
敎曰。御製編次謄本。有校準之役。職務相妨。抄啓文臣時帶館職人幷許遞。似非時日內了當之役。校準畢役前。勿擬三司望事。分付銓曹。
정조 8년 · 강
罷承旨洪仁浩。吏曹參判金夏材職。重推承旨沈豊之李致中。
정조 8년 · 목
敎曰。以此事毋敢更聒。曾有飭敎。原疏亦異於言事中附陳。却之固宜。因此疏重臣又遭四字不好口氣。以此以彼。朝著將無妥定之時乎。不料惟允之地。反效助瀾之習。同副承旨洪仁浩罷職。在院承旨從重推考。又敎曰。始何惹鬧。終忽陳卞。處義當作兩截看耶。且觀疏辭。大抵矛盾甚矣。予於此宰臣必欲責備。蓋其地望自異於人。雖已賜批。猶靳行公二字。將且勘過故耳。吏曹參判金夏材罷職。
정조 8년 · 강
以黃昇源李文源爲承旨。
정조 8년 · 목
敎曰。承旨前望單子入之。待下批牌招。推移入直。○政院以昇源方在罷散啓稟。敎以。敍用。
정조 8년 · 강
景慕宮夏享　大祭。命詣齋所。省牲省器。
정조 8년 · 목
因來初六日　景慕宮夏享大祭獻官單子。敎以。前一日。當詣齋所。省牲省器。該房知悉。道路由館峴。以此分付。
정조 8년 · 강
遞承旨沈豊之金尙集李致中趙尙鎭黃昇源。以李聖圭李敬養申思運趙興鎭金頤柱代之。尋遞興鎭聖圭敬養思運。以宋載經李重馥爲承旨。
정조 8년 · 목
尙鎭不爲仕進。敎以。許遞。前望單子入之。○敎曰。受由在外承旨許遞。與未差之代。前望單子入之。○政院以聖圭等在外。啓請下諭。敎以。幷許遞。前望單子入之。院直苟簡。待下批。幷卽牌招。推移入直。○敎曰。今因獻官單子思之。受香在明。而該房之不差代。徑先出去。代房之不卽微稟以過門限者。俱甚駭然。右承旨李致中。左副承旨趙興鎭。幷遞差。與未差之代。前望單子入之。待下批牌招。推移入直。又敎曰。左承旨聞有實恙。許遞。
정조 8년 · 강
承旨黃昇源陳疏乞遞。踏啓字。
정조 8년 · 목
昇源以前任加平。解由未出也。
정조 8년 · 강
命未下直守令邊將。皆令明日辭朝。
정조 8년 · 목
予謂頤之曰。道內賑政幾畢。今日召見。欲問民情。未知捐瘠之憂何如。頤之曰。捐瘠之患。姑不大段。而麥農尙遠。是爲悶慮矣。予曰。數日以來。日候不調。頗有霧氣。能無蟲捐之慮乎。行司直金華鎭曰。姑無蟲捐之慮矣。刑曹判書趙時俊曰。今玆之霧。雖非好兆。而似無深憂矣。頤之曰。近日陰翳。似霧非霧。似不至爲災矣。予曰。賑事限中旬則可畢乎。頤之曰。然矣。予曰。賑政垂畢。麥登尙遠。今後則無。繼給之資。何以則爲好耶。頤之曰。雖欲繼給。朝家所區劃之資。亦已畢排。其勢難矣。且收麥當在晦間。其前似可支過矣。且楊州報辭。每云不足。故今年錢穀移轉。最多於楊州矣。予曰。卿何以責應乎。頤之曰。楊州民多還少。賑民甚多。分排苟艱。故以三千石加劃矣。予曰。賑事旣已出場。守令勤慢。已有料量否。頤之曰。荐飢之餘。守令輩皆殫竭心力。其間雖或有彼善於此。而要之盡心奉公則一也。何必區別乎。予曰。卿言雖然。朝家不可無賞罰之典。守令輩雖皆誠心於職務。其中豈無優劣之分乎。頤之曰。參互治績及自備二者。畢巡狀來到後。可以區別矣。予曰。然則當在何時。頤之曰。畢巡不遠。要不出此月內矣。予曰。指揮各邑。畢巡狀來到後。守令論斷。卽爲擧行。予曰。近日之雨。果爲周洽乎。頤之曰。安城竹山等邑尙不足。而漢北雨澤以過多爲憂。大抵高燥處。皆不足矣。予曰。以此推之。洪忠道農事。可以揣知乎。華鎭曰。內浦雨澤不足矣。予曰。今番雨澤。大抵不均。來頭能無穴農之憂乎。華鎭曰。似聞嶺南不足。湖南近峽處亦不足。而以麥事言之。十餘日後。可判登歉矣。時俊曰。今年秋牟。都不如春牟。而畿內則春牟居多矣。予曰。安城竹山等邑。昨年被災。不及他邑。而雹災之後。遂至大歉。今年秋事雖遠。未知何如。頤之曰。二邑秋事。姑未可預度矣。予曰。通津湍坡等邑。雨澤果均洽否。頤之曰。皆均霑云矣。予曰。道內還穀不足。與洪忠道何如。頤之曰。洪忠道。臣未詳知。而以畿內言之。近來穀儲簜竭。還穀欠縮。至爲二十一萬石。而總廳保還錢爲四萬餘兩。江都米還償者。亦甚夥然矣。予曰。江都米民當輸納乎。頤之曰。今年豈不運納乎。予曰。道內還穀二十一萬石之縮。何以則可以充數乎。華鎭曰。充數猝難矣。予曰。朝家兩年停退之後。民生重困。設令今年稍登。若使竝徵於荐歉之餘。則哀彼生靈。將何準納。此甚重難。外此必思生穀之策。然後可得民不困而國有儲矣。頤之曰。二十一萬石之數猝難。是甚可悶矣。華鎭曰。連歲停退。經費難繼。今秋雖使豐登。實難一時充數。若値屢豐穀賤傷農之境。則必以錢從市貿納。然後可以不煩民而區處。其外猝無充數之道矣。時俊曰。一分稍裕之道。惟此貿穀一路矣。予曰。今番專用力於賑民。故還民可憐。今年雖使稍豐勢難督徵。卿等或有別般生穀之道耶。華鎭等曰。臣等左右思量。實無從生穀之策矣。頤之曰。太種絕乏。根耕將有陳廢之慮矣。向來請得原州太。南漢太或陳舊不可作種。遍及道內。而至於水原軍餉應留條。皆是新太。餉穀事體。非不知嚴重。而膠守分留之法。不思通變之道。積置可播之穀。荒棄宜耕之田。誠甚悶然。若許盡分則實爲廣耕之方。而餉穀之遽請傾庫。殊甚惶悚。限以三分二特許加分事。請令廟堂稟處。予曰。卿等之意何如。華鎭曰。軍餉雖重。根耕不可愆期。宜有許劃之道矣。時俊曰。若不劃給新太。則恐無以作種矣。予曰。軍餉太爲幾石乎。頤之曰。元留庫爲四千餘石矣。予曰。出擧條。令廟堂今日內草記稟處。予曰。向來獄案。何以爲之。頤之曰。姑未推覈。定査官後。可以爲之矣。予曰。更査幾何。頤之曰。五人矣。予曰。廣州推官誰也。頤之曰。以龍仁縣令爲之矣。予曰。文案果見之。而己有料量乎。頤之曰。姑未料量矣。予謂華鎭時俊曰。今番發賣。爲畢巡乎。華鎭曰。然矣。予曰。今番白給秩。減却一巡乎。華鎭曰。然矣。予曰。麥嶺前。民何以支活。其前若加給一巡則似好。而今則穀儲無餘。誠可悶矣。華鎭時俊曰。國儲枵然。此果難矣。
정조 8년 · 강
命原州太運來雜費。以當年耗條劃給。
정조 8년 · 목
京畿監司沈頤之啓言。原州太運來時船馬雜費。以原穀取用矣。依昨今年江都米例。以當年耗條劃給充補事。請令廟堂稟處。從之。
정조 8년 · 강
校理林濟遠上疏乞遞。仍陳民務。賜批。
정조 8년 · 목
疏略曰。以臣病狀。無以自力。伏枕叫苦。瞻天耿結。本職旣不免坐違。兼銜亦末由行公。至犯師律。尤合重究。乞鑴臣職。以謝人言。噫。昨今年來。財彈恩竭。損益之政。殆無限節。況此惟正之供。苟有一分徵捧之望。豈容別般弛張之論。而顧今民間粒米如金。雖以晩載之律。邑邑而罪之。畢竟等是過限也。等是未捧也。與其徒事椎剝。毋寧早爲變通。臣雖未知道內未捧爲幾許。而就其未捧中。區別最難捧者。似不至夥然。依向來圻甸之例。限秋成停退。則在朝家。無甚得失。而在窮民。實爲生死肉骨之惠。惟殿下矜察焉。批以。所陳民隱。實屬目下急務。卽令廟堂分付該道。依爾言施行。惟其實惠之遍究。在道伯奉行之能否。竝令以此申飭矣。仍敎曰。前校理林濟遠疏批。已許施。此與春初發令有異。令廟堂申飭道伯。無以後時爲言。另加惕念擧行事。措辭行會。
정조 8년 · 목
因政院牌招啓辭。允之。敎以。在外玉堂許遞。
정조 8년 · 강
許施畿營留庫新太加分之請。
정조 8년 · 목
備邊司啓言。卽因京畿監司沈頤之所啓。水原軍餉應留條新太。限以三分二特許加分事。有稟處之命矣。太種絕乏。根耕將有陳弊廢之慮。水原留庫新太。依所請限三分二特許加分。請以爲趁時播種之地。敎以。依草記施行。
정조 8년 · 강
命譯額仍舊置之。
정조 8년 · 목
司譯院啓言。今此譯額減半之論。雖出於頻送彼地。嫺習彼語之意。而被減者區處之方。終未得恰當之道。當初草記之時。旣未能指的仰請。廟堂覆奏。亦無以從長變通。不可使許多譯舌。公然作散。請姑且仍舊置之。允之。
정조 8년 · 강
召見承旨朴祐源趙鼎鎭于誠正閣。
정조 8년 · 목
予曰。李祖承尙今待令於闕外乎。注書知入。沈晉賢以俄纔退去之意回奏。予曰。今日坐直誰也。祐源曰。未及停當矣。予曰。兩稅之未捧。雖甚可悶。當此春窮。何以責納。不可不許施矣。鼎鎭曰。貧民不能自納者。誠爲可矜。而至於稍裕之民。擧皆觀望。此由朝家恩澤太過。而小民之有恃不納。其習可痛。守土之臣。雖欲奉行。其勢亦難矣。
정조 8년 · 목
因義禁府照律啓稟。敎以。何不更稟。直爲拿囚。渠之效勞。不可但以贖前愆言。卽爲放送後草記。
정조 8년 · 강
遣承旨詣　宗廟　景慕宮。奉審摘奸。
정조 8년 · 강
以黃昇源爲承旨。
정조 8년 · 목
敎曰。旣知事實不然。昨日遞差承旨傳旨勿施。與未差之代。前望單子入之。待下批。與仍任承旨一體牌招。○政院以昇源方在解由未出啓稟。敎以。勿拘。
정조 8년 · 강
命北道鹿茸。給價貿取。
정조 8년 · 목
領議政鄭存謙啓言。頃因獻納金履鏞上疏。北道鹿茸矯弊之道。關問於咸鏡監司李命植處矣。卽見其所報。則備論鹿茸之重。兩數之重及許多弊源之所由起。仍以爲嶺南貢蔘事。不可取以爲例。若使官長償以時價。則獵者何必捨官取商乎。六七月當節。使納茸諸邑。不拘等數。封進本營。百兩之價。不必盡入道內。會減五升布五十疋外。涉於厲民者。一倂嚴禁爲辭矣。鹿茸捄弊之道。到處窒礙。末由更張。就其中若使官長償以時價。則獵鹿者何必捨官長取商之論。最得其矯弊之要。只令封進各邑。準給公家區劃錢一百兩於獵鹿民人。則重價之下。何求不得。擇其獵得中上品。守令監封上送於巡營及兩兵營。親自封進。而本價如不準給於獵夫。徵斂如或少及於民間。當該守令。隨其現發。劃卽嚴査狀聞重勘。方伯如或掩置。一體論罪。而價本當年三月。盡數劃給。當年六七月當節收捧。八月內封進內局。以此定式。而擧行條件。自本司措辭行會京外。請以爲永久遵行之地。予詢左右相。左議政李福源曰。臣意則戊戌道臣營作貢之說。最似簡便矣。右議政金熤曰。前期準給其價。當節而貿取所獵。則似或爲一分捄弊之道矣。從之。
정조 8년 · 강
命饑癘全沒戶還穀幷蕩減。
정조 8년 · 목
領議政鄭存謙啓言。饑癘之餘。若有全歿之民。則還上蕩滌。多有已例。預爲知委於諸道道臣。申飭各邑。如或有全歿之戶。所受還穀。幷皆蕩減。俾無虛實相蒙之弊事。請一體嚴飭。從之。
정조 8년 · 강
許施畿營牟還加分耗條劃給之請。
정조 8년 · 목
領議政鄭存謙啓言。卽見京畿監司沈頤之報辭。則諸般營需緊急公下。實無變通拮据之道。毋論牟還與秋糴。當年加分耗條三千三百石。特許劃給爲辭矣。本營諸般公用。全靠於營還耗條。而兩年停退。減縮之數統計。則至於三千三百餘石之多。目下緊急公下需用沒策。朝家旣聞之後。不可不軫念區劃。當年牟還秋糴加分耗條中三千三百石。依所報劃給。以爲支繼之地。所劃穀物衙門名色。追後成冊。枚報本司之意。請一體分付。從之。
정조 8년 · 강
許施湖南加分耗條中區劃之請。
정조 8년 · 목
領議政鄭存謙啓言。頃因完伯所報。昨冬營還停退後。耗條不足者四千三百九十石零。就加分耗條中區劃矣。方當儲穀之時。四千三百九十石。穀數亦不些。以本道水營所在休番錢計給。所劃穀物則以備局句管穀會錄。畿營所劃加分耗條三千三百石。亦爲分付惠廳。以某樣錢劃貿。還錄該廳之意。請分付。從之。
정조 8년 · 강
命嶺伯辭疏還下送。瓜限前毋敢陳懇。
정조 8년 · 목
領議政鄭存謙啓言。嶺伯之欲解藩任久矣。而近來藩臣如過一年。視作瓜限。必欲遞解。瓜前遞易。誠爲可憫矣。予詢左右相。左議政李福源曰。久任然後。方可責成。瓜限前。不宜曲副所辭矣。右議政金熤曰。二年準瓜。亦不足爲久任。則纔過一年。便皆遞易。將何以責其成效乎。嶺藩比他藩尤重。瓜限前。勿許所辭似宜矣。敎以。予意亦然。原疏令政院還下送。各別申飭。瓜限前。更毋敢陳懇。
정조 8년 · 강
命大興城餉。毋得狀請捧留。山倉趁卽修補。
정조 8년 · 목
開城留守鄭昌聖啓言。大興山城處在深山絶頂。初無農作之事。長湍倉金川倉之設置於山城者。不但爲軍餉之意。亦欲資嶺底之民。而近年以來。兩道道臣。連以民情狀聞。捧留於本邑。山城之民。無計生活。漸多流徒。關防重地。不可不軫其支保之道。臣謂自今以後。兩邑山倉還穀。若非大饑之歲。則道臣毋得狀請捧留之意。申飭兩道道臣。山倉久不修補。亦方東圮西傾。似難儲蓄。亦令兩邑趁卽修補於冬糴之前似好。故敢達。予詢大臣。領議政鄭存謙曰。山城餉穀。道臣之請留本邑。乃是歉歲不得已之事。如値豐登。豈循此例。守臣所秦。固其職也。依所請。以輸納山倉之意申飭。似好矣。右議政金熤曰。保障緩急之需。終涉疏虞。守臣所奏。可謂擧職矣。從之。
정조 8년 · 강
命開城府捧價除役等事。各別禁斷。
정조 8년 · 목
開城留守鄭昌聖啓言。近因民訴。詳考軍案。則近八千軍額。太半逃故。今方査正充闕。而所謂惠民補民鄕米生之類。備納若干錢。永爲許頉於雜役。殆近千名之多。故相臣趙載浩爲留守時。揭板嚴禁。而其後謬例因循。猶復如前。略有錢財者。皆得免役。貧殘無依者。偏被其害。臣謂自今以後。捧價除役等事。嚴立科條。各別禁斷之意。出擧條。請申飭。敎以。聞甚駭然。依爲之。
정조 8년 · 강
命致敗沙格等。移送所居邑。依法施行。
정조 8년 · 목
兵曹判書徐有隣啓言。卽見洪忠監司申大升狀啓。則恩津縣稅船致敗監色沙格等。移送各其居生原籍官事。令該曹稟處。事當依法典囚禁刑訊。而特軫災邑之滯囚。有移送之命矣。監色沙格等。已自恩津縣具格取招。而別無故敗情節。且有京畿已例。竝令移送所居官。自各其邑捉囚嚴訊。一依法典施行。未拯穀物。別音分徵等節。亦令依例擧行。而此旣出於一時特恩。則後勿爲例。以嚴漕轉之意。一體出擧條。請申飭。從之。
정조 8년 · 강
命賑廳關西留庫中錢木間。從便許劃。
정조 8년 · 목
兵曹判書徐有隣啓言。目今賑廳事勢。誠爲茫然。在前如此之時。京外錢木間。筵稟請得。而關西留儲中。錢則二萬兩。木則二百同。先爲往復。推移取用。恐合事宜。下詢大臣處之。予詢大臣。領議政鄭存謙曰。賑廳之目下事勢。不可不念區劃之擧。關西留庫錢二萬兩。依所請許劃。而錢儲不敷。則以木參劃。以準其數。亦似方便。此則該廳該營。從便相議取用。似宜矣。左議政李福源曰。賑廳事勢可悶。關西錢木間。從便許劃。似好矣。右議政金熤曰。臣擧領左相無異見矣。從之。
정조 8년 · 강
命別軍職訓正訓副通擬。諸將臣爛議草記。
정조 8년 · 목
兵曹判書徐有隣啓言。臣於別軍職事。有所仰達矣。取考續大典。則參上。加設訓鍊主簿以上。隨品例付。參外。加設部將例付。依元部將例。仕滿陞六。而出六後次次陞付之階。旣無限節。又無朔數。故眩於擧行。臣意則參上以上。每於都政時。加一階陞付。則難以例付主簿言之。至三等都政。當爲僉正。倂依此施行。而若係履歷之人。勿拘朔數。每於加階之職。亦存遷轉之規。而至於訓正訓副。乃是堂下武臣極淸顯之職也。訓正訓副當通之人。依實職經僉例。例授僉正後。從公論通擬。而若有曾經之人。則加設單付。亦合事宜。而事關官制。請下詢大臣處之。予詢大臣。領議政鄭存謙曰。訓正訓副。卽武臣峻選之職。而一例陞付。無所區別。有違官方。此兩窠則履歷當次之人。宜用通望之規矣。左議政李福源曰。通淸窠之不可例付。臣於向日筵中。已有所達。而主簿僉正之陞付。與備三望受點。事體不同。雖是名武。亦有定限之朔數矣。右議政金熤曰。通淸之職。不可用例付之規。例付之窠。亦宜有朔數之限矣。予詢諸將臣。總戎使李昌運曰。陞付之階。旣無限節。通淸之窠。雖難例付。他窠朔數。定限變通。似好矣。禁衛大將李敬懋曰。別軍職循次例付訓院影職之意。而素有地望之人。則不必拘此格例。各隨其資歷。無礙循陞。各其當窠。俾勿分以貳之。然後方可爲選職本色矣。御營大將徐有大曰。單付訓主。次次陞階。至於訓正。終歸影職。續典所載。雖未詳知。其在官方。似有苟且之端矣。予曰。大體諸議。雖無異同。陞遷之際。不可無界限。退與諸將臣爛議草記。
정조 8년 · 목
左議政李福源啓言。三司言議不能皆同。是非扶抑之際。或有不厭於公議者。則銓官停望以罰之。多或四五政。少或二三政。以示警責之意。古例則然。而近來則一停。便同永棄。與有釁累而見枳塞者。無甚分別。此非激揚之風。視古有加。直是牽掣因循而已。不變此規。則聖敎雖勤於疏蕩。朝象難期於和乎。誠可悶矣。敎以。以此意出擧條。申飭銓曹。
정조 8년 · 강
分揀全羅前水使尹得逵拿勘。
정조 8년 · 목
義禁府啓言。全羅前水使尹得逵。以智島鎭定配罪人逃失事。曾有拿問嚴勘之命。智島雖是營下鎭。各鎭堡定配罪人。水使旣無句檢之例。依定奪請分揀。允之。
정조 8년 · 목
以金文淳爲吏曹參判。李頤祥爲執義。金履鏞爲校理。朴宗來李顯默爲修撰。李顯靖爲副修撰。洪良浩爲兵曹參判。鄭坊爲同義禁。李敬養爲同經筵。
정조 8년 · 강
召見訓鍊大將具善復于暎花堂。
정조 8년 · 목
予曰。今日賓對。兵判以別軍職輩官方事。有所仰秦者。故退與卿相議草記爲敎矣。善復曰。姑未聞知矣。善復曰。禁府時囚。皆於今日議處伏計。而軍資監逋欠事。一依前日勘處爲之乎。予曰。依前勘處可矣。
정조 8년 · 강
召見下直閫帥守令于誠正閣。
정조 8년 · 목
予謂慶尙左兵使李仁秀曰。兵使與牧民之官。雖有不同。而荐饑之餘。詰戎之政。不可汎忽。各別撫摩。又謂全羅左水使鄭觀采曰。汝自作宰。已着治績。亦須着念。又謂義州府尹尹師國曰。卿以宰列出去。悉心做去。無負分憂之意也。又謂黃澗縣監金斗應曰。汝以部官作宰乎。斗應曰。然矣。予曰。今年年事何如。斗應曰。畓農姑未預知。而雨水均適。似有豐登之占。秋牟向熟。春牟方發穗。民間饑愁。自可少紓矣。
정조 8년 · 강
召見閣臣玉堂抄啓文臣及纂輯堂上于誠正閣。閣臣李昆秀徐浩修金載瓚。玉堂李魯春曺允大。抄啓文臣李翼晉李勉兢。纂輯堂上金魯鎭。